ကမ္ဗောဇသို့

မေးခွန်း: ကမ္ဘောဇသို့ကဗျာတွင် စာဆိုသည် မော်ရှမ်းတို့၏ ပေါ်ကြိုပွဲတော်ကို မည်သို့သရုပ်ဖော်ရေးဖွဲ့ထားသနည်း။
အဖြေ: ကမ္ဗောဇသို့ကဗျာသည် ကိုလိုနီခေတ်တွင် ဆရာဇော်ဂျီရေးဖွဲ့ခဲ့သော ကဗျာတစ်ပုဒ်ဖြစ်သည်။ ရှမ်းပြည်
ပေါ်ကြိုပွဲသွားရာ လမ်းဖရီးအလှနှင့် ပေါ်ကြိုပွဲသို့လာသော တိုင်းရင်းသူ တိုင်းရင်းသားတို့၏အလှကို ပေါ်လွင်အောင်
သရုပ်ဖော်ရေးဖွဲ့ထားသည်။ ပေါ်ကြိုဘုရားပွဲသို့ လာကြသူများထဲမှ ဖူးစာဆုံသွားကြသော ကချင်အမျိုးသားလေးနှင့်
မောရှမ်းသူ အမျိုးသမီးလေးတို့၏ ချစ်ခြင်းမေတ္တာဖြင့် ကမ္ဗောဇသို့ကဗျာကို အသက်သွင်းရေးဖွဲ့ထားသည်။
သီပေါမြို့ ပေါ်ကြိုရွာရှိ ပူစေတီဖြစ်သော ပေါ်ကြိုစေတီကို နှစ်စဉ် တပေါင်းလ၌ ဘုရားပွဲတော် ကျင်းပလေ့
ရှိရာ တောတောင်ဒေသအနှံ့မှ ဘုရားဖူးများ လာရောက်ကြပါသည်။ တောင်မြင့်ပေါ်ရှိ ပေါ်ကြိုစေတီသို့ တောများကို
ဖြတ်၊ တောင်များကိုပတ်ကာ ဘယ်ကွေ့ညာခွေနှင့် တောလမ်းလေးအတိုင်း တက်သွားရကြောင်းကို “တက်ခဲ့လို့ခေါ်၊




မော်မြေမြင့်တောင်တန်း၊ ဘယ်ကွေ့၊ ညာခွေနဲ့ တက်တိုင်းလေ လိမ်ခွေကောက်၊ တောတောင်ပေါက်လမ်း” ဟူ၍
သရုပ်ဖော်ရေးဖွဲ့ထားပါသည်။

တောလမ်းတစ်လျှောက်၌ တောပန်းတောင်ပန်းဖြစ်သည့် စွယ်တော်ပန်းကလေးများကိုလည်း မြင်တွေ့ရပါသည်။
သီပေါရှမ်းစော်ဘွားတို့၏ နန်းတော်ဟောင်းဖြစ်သော ဟော်နန်းတော်တို့မှာလည်း နှစ်ကာလကြာလေပြီဖြစ်၍ အိုဟောင်း
နေကြောင်း မြင်တွေ့ရပါသည်။ ပေါ်ကြိုစေတီရှိရာသို့ တောလမ်းလေးအတိုင်း တက်ရောက်နိုင်ကြောင်းကို “တက်ခဲ့
လို့ခေါ် စွယ်တော်ပွင့်တောင်ပန်း သီပေါဟော်အိုအိုနဲ့ ပေါ်ကြိုစေတီထွတ် ဦးညွတ်တဲ့လမ်း” ဟူ၍ သရုပ်ဖော်ရေးဖွဲ့
ထားပါသည်။

ပေါ်ကြိုစေတီရှိရာတောင်သို့ သွားရာတောင်တန်းတစ်လျှောက်၌ စွယ်တော်ပန်းများက တောင်တန်းကို
အလှ ဆင်ပေးနေကြပါသည်။ တောင်ပေါ်သို့တက်တိုင်း ပျော်ရွှင်မှုခံစားရပါသည်။ တောင်အောက်သို့ဆင်းလေတိုင်း
ပျော်ရွှင်မှုခံစားရပါသည်။ တစ်တောင်ကိုကျော်ပြီးလျှင် တစ်တောင်သို့ကူးကာ စေတီရှိရာသို့ ဦးညွတ်ကာ
လှမ်းကြရကြောင်းကို “တက်ခဲ့ပေါ့နော်၊ စွယ်တော်နှင့်တောင်တန်း၊ တက်တိုင်းရွှင်ပျော်ပျော်နဲ့ သက်တိုင်းရွှင်ပျော်ပျော်နဲ့ ၊
တစ်တောင်ကျော် တစ်တောင်ကူး၊ ဦးညွတ်လို့လှမ်း” ဟူ၍ တောလမ်းတောင်လမ်းကို သရုပ်ဖော်ရေးဖွဲ့ထားပါသည်။
တပေါင်းလတိုင်း ကျင်းပလေ့ရှိသော ပေါ်ကြိုစေတီဘုရားပွဲသို့သွားကာ ပျော်လိုဇောဖြင့် တောတောင်ဒေသ
အနှံ့အပြားရှိ တိုင်းရင်းသား တိုင်းရင်းသူများ ဘုရားဖူးလာကြပါသည်။ ထိုဘုရားဖူးများထဲမှ ကချင်တိုင်းရင်းသူလေး
များလည်း လာကြပါသည်။ ကချင်ရိုးရာ သင်တိုင်းနီပြာပြာလေးဝတ်ကာ ပန်းပွားလေးတပ်ဆင်ထားသည့် ပလိုင်းလေး
ကိုလွယ်ကာ ပေါ်ကြိုဘုရားပွဲသို့ လာကြပါသည်။ မော်ရှမ်းတောင်သူလေးများနှင့် ပလောင်သူလေးများလည်း
ဘုရားပွဲသို့ လာကြပါသည်။ ရှမ်းမလေးများ၊ ပလောင်မလေးများ၏ ပါးနုနုလေးများမှာ နှင်းဆီနီလေးအလား
ရဲရဲနီကာ လှပနေကြကြောင်းကို “တပေါင်းလပွဲတော်ခါ၊ ပေါ်ကြိုမှာ ပျော်လိုဇောနဲ့၊ တောတောင်နှံ့လာ။
ကချင်မယ်လွယ်ပလိုင်းနဲ့ သင်တိုင်းကနီပြာပြာ၊ ပါလေရဲ့ပန်းပွား။ မော်ရှမ်းတောင်သူနဲ့ ပလောင်သူနုရွှေပါး နှင်းဆီ
တဲ့လား”... ဟူ၍ ပေါ်ကြိုဘုရားပွဲသို့ ဘုရားဖူးလာကြသူများမြင်ကွင်းကို သရုပ်ဖော်ရေးဖွဲ့ထားပါသည်။

ပေါ်ကြိုဘုရားပွဲသို့ လာကြသူများထဲတွင် ကိုကချင်တို့ကလည်း အဖော်အပေါင်းတို့နှင့် လာကြပါသည်။
ဘုရားပွဲတွင် ချောမောလှပသူ ရှမ်းတိုင်းရင်းသူလေးနှင့်တွေ့ဆုံကာ ချစ်ကျွမ်းဝင်ခဲ့ကြပြီး ပေါ်ကြိုဘုရားတွင်
တောင်းဆုပန်ခဲ့ကြပေသည်။ ဘုရားရင်ပြင်ပေါ်တွင် စွယ်တော်ပန်းနှင့် အနန်းပန်းတို့ကို ကပ်လှူပူဇော်ကာ ဆုတောင်း
ဆုပန်ခဲ့ကြပေသည်။ အစ်ကိုကြီးလည်း ရှမ်းပျိုဖြူနှင့်အတူ ပေါ်ကြိုစေတီဦးမှာ ကြည်နူးရွှင်လန်းကာ ဖူးခဲ့ကြောင်းကို
… “ကိုကချင်ဖော်တစ်သင်းနဲ့၊ မော်နှင်းဆိုမယ်သော်မှော်၊ တောင်းဆုပန်သော်၊ ရင်ပြင်ပေါ်၊ စွယ်တော်နဲ့ အနန်း၊
နောင်လဲ မော်မြေသူနဲ့၊ အတူတူစေတီဦးမှာ၊ ဖူးခဲ့ရွှင်လန်း”... ဟူ၍ ပေါ်ကြိုစေတီပွဲမှာ ဖူးစာဆုံခဲ့သော ချစ်သူ
နှစ်ဦး၏ ချစ်မေတ္တာကို သရုပ်ဖော်ရေးဖွဲ့ထားပါသည်။
ကမ္ဗောဇသို့ကဗျာတွင် စာဆိုသည် ပေါ်ကြိုပွဲတော်ကို သရုပ်ဖော်ရေးဖွဲ့ရာတွင် ပေါ်ကြိုစေတီသို့ သွားရာလမ်း၊
ပေါ်ကြိုစေတီဘုရားပွဲသို့ လာရောက်ကြသည့် ဘုရားဖူးများနှင့် ဘုရားပွဲတော်တွင် ဆုံဆည်းခဲ့ကြသည့် ကချင်
တိုင်းရင်းသားလေးနှင့် ရှမ်းပျိုဖြူလေးတို့၏ ချစ်ခြင်းမေတ္တာတို့ကို သရုပ်ဖော်ရေးဖွဲ့ထားပါသည်။ ပေါ်ကြိုစေတီဘုရား
ပွဲသို့ ကိုယ်တိုင်သွားရောက်ရသကဲ့သို့ ပျော်ရွှင်ကြည်နူးမိပါသည်။